“สภาอุตฯ” เปิดตัวเลขยอดขาย-ส่งออกรถยนต์ลดฮวบ เหตุศก.ประเทศคู่ค้าชะลอตัว-เปลี่ยนรุ่นผลิต
“สภาอุตสาหกรรมแห่งประเทศไทย” เปิดตัวเลขยอดขาย-ส่งออกรถยนต์ลดฮวบ เหตุเศรษฐกิจประเทศคู่ค้าชะลอตัว-เปลี่ยนรุ่นผลิต
“สภาอุตสาหกรรมแห่งประเทศไทย” เปิดตัวเลขยอดขาย-ส่งออกรถยนต์ลดฮวบ เหตุเศรษฐกิจประเทศคู่ค้าชะลอตัว-เปลี่ยนรุ่นผลิต
18 ธ.ค. 2562

นายสุรพงษ์ ไพสิฐพัฒนพงษ์ รองประธานและโฆษกกลุ่มอุตสาหกรรมยานยนต์ สภาอุตสาหกรรมแห่งประเทศไทย(ส.อ.ท.) เปิดเผยว่า ยอดการส่งออกรถยนต์สำเร็จรูปในเดือน พ.ย.62 อยู่ที่ 75,185 คัน ลดลงจากเดือนเดียวกันของปีก่อน 19.25% โดยส่งออกลดลงเกือบทุกตลาด ยกเว้นตลาดตะวันออกกลาง และแอฟริกา ทั้งนี้เป็นผลจากเศรษฐกิจของประเทศคู่ค้าที่ชะลอตัวลง และจากการเปลี่ยนรุ่นรถยนต์ด้วย ส่วนมูลค่าการส่งออกอยู่ที่ 39,369 ล้านบาท ลดลง 18.14% จากเดือนเดียวกันของปีก่อน
สำหรับในช่วง 11 เดือนแรกของปี 62 (มกราคม – พฤศจิกายน) นั้น มียอดส่งออกรถยนต์สำเร็จรูป 981,838 คัน โดยส่งออกลดลงจากปี 2561 ในระยะเวลาเดียวกัน 6.07% คิดเป็นมูลค่าการส่งออก 508,371 ล้านบาท ลดลงจากช่วงเดียวกันของปีก่อน 7.14%
ส่วนยอดขายรถยนต์ภายในประเทศเดือนพ.ย.62 มีจำนวนทั้งสิ้น 79,299 คัน ลดลงจากเดือนเดียวกันในปีที่แล้ว 16.2% สาเหตุเนื่องจากการเข้มงวดของสถาบันการเงินในการอนุมัติสินเชื่อรถยนต์ ประกอบกับเป็นช่วงเปลี่ยนรุ่นรถยนต์นั่งอีโคคาร์หลายบริษัทและเปลี่ยนรุ่นรถกระบะในบางบริษัท แต่ยังเพิ่มขึ้น 2.8% จากเดือนต.ค.62 ส่งผลให้ 11 เดือนแรกปีนี้ (มกราคม – พฤศจิกายน) มียอดขายรถยนต์ 918,267 คัน ลดลงจากช่วงเดียวกันของปีก่อน 1.1%
ขณะที่ยอดการผลิตรถยนต์ทั้งหมดในเดือนพ.ย.62 มีจำนวนทั้งสิ้น 154,088 คัน ลดลงจากเดือนเดียวกันของปีก่อน 21.79% จากการผลิตรถยนต์นั่งและรถกระบะเพื่อส่งออกที่ลดลง 35.18% และ 18.88% ตามลำดับ และผลิตรถยนต์นั่งและรถกระบะเพื่อจำหน่ายในประเทศที่ลดลง 13.61% และ 24.39%  ตามลำดับ เนื่องจากเปลี่ยนรุ่นรถยนต์นั่งรถอีโคคาร์รุ่นที่ 2 ซึ่งจะต้องผลิตภายในปีนี้ และมีการเปลี่ยนรุ่นรถกระบะของบางบริษัท แต่ทั้งนี้เพิ่มขึ้น 0.85% จากเดือนตุลาคม 2562  อย่างไรก็ตาม ส่งผลให้จำนวนรถยนต์ที่ผลิตได้ในเดือนมกราคม – พฤศจิกายน 2562 มีจำนวนทั้งสิ้น 1,879,502 คัน ลดลงจากช่วงเดียวกันของปีก่อน 5.95%